<classify> WAZIRI Mkuu, Kassim Majaliwa amezitaka wizara nne ambazo zina mgongano wa maslahi katika kutekeleza majukumu yake, kuhakikisha zinajadiliana namna ya kuondoa vikwazo ili kuboresha mazingira ya kufanyia biashara.Amezitaka Wizara za Viwanda na Biashara, Wizara ya Afya, Maendeleo ya Jamii, Jinsia, Wazee na Watoto, Wizara ya Kilimo na Wizara ya Mifugo na Uvuvi kujadiliana ili kuondoa tozo ambazo mfanyabiashara mmoja anatozwa na taasisi zilizo chini ya wizara hizo. Waziri Mkuu aliyasema hayo jana jijini Dar es Salaam wakati alipofanya ziara ya kikazi Mamlaka ya Chakula na Dawa TFDA na Shirika la Viwango Tanzania TBS.Alisema suala la udhibiti wa chakula, vitendea tiba ikiwemo kondomu vinahusisha TBS, TFDA na Wizara ya Mifugo, ambapo mfanyabiashara anapopeleka sampuli kwa uchunguzi wanatozwa tozo kwa kila taasisi, hivyo kuleta malalamiko mengi kwa serikali. Ni lazima tujue yupi ni yupi na nani ni nani katika masuala ya kupima viwango na ubora wa chakula ili kupunguza tozo kwa wafanyabiashara ili waweze kufanya biashara kwa raha, alisema Majaliwa.Aliongeza kuwa kumekuwa na migongano mingi katika taasisi hizo, ambayo haileti picha nzuri wakati huu wa kufikia uchumi wa viwanda, kwa sababu uwepo wa tozo nyingi kwa mfanyabiashara mmoja, utapunguza kazi ya uwekezaji. Majaliwa alisema wawekezaji wengi wamejikita katika viwanda vya dawa, chakula na vitendanishi na kwamba inaridhisha kuona ukubwa wa maabara na idadi kubwa ya wataalamu waliobobea maeneo hayo. Alisema TFDA imefikia viwango vya kimataifa kwa kufanya kazi nzuri ya udhibiti ubora kutokana na uwekezaji wao.Naamini mmesomea maadili hivyo hakutakuwa na nafasi za kutengeneza mazingira ya rushwa. Nimeambiwa kuwa mfumo wa kielektroniki unatoa sampuli kutoka mapokezi hadi maabara bila kujua mteja aliyeleta, lakini mnapata nafasi ya kujadiliana nao hivyo hampaswi kuifanya hivyo, alisema Majaliwa. Aliongeza kuwa wanatakiwa kuimarisha mfumo huo ili kusiwepo nafasi ya kuonana na mteja aliyeleta sampuli, badala yake apewe majibu tu kama anakidhi vigezo au la.Alisistiza kuwa TFDA wanapaswa kujua majukumu yao na kujiimarisha kwenye ukaguzi mipakani, kwa sababu kuna njia za panya nyingi ambazo zinachangia uingizwaji wa bidhaa hizo. Alisema kufikia hilo, wanapaswa kuongeza ajira za watumishi ili kudhibiti mipaka na kuondoa urasimu wakati wa kazi. Wafanyabiashara wanatakiwa kutocheleweshwa kwa sababu nimesikia hapa sampuli zinachunguzwa hadi miezi minne, hatutakiwi kuwachelewesha wafanyabiashara bali mnapaswa kutoa majibu kwa muda mfupi, alieleza.  <topic>: KITAIFA 